נטע זיו

נטע זיו (נולדה ב-5 בספטמבר 1957) היא סגנית נשיא אוניברסיטת תל אביב להוגנות, גיוון וקהילה. פרופסור מן המניין בפקולטה למשפטים באוניברסיטת תל אביב, המנהלת האקדמית של מרכז הגר, ונציבת השוויון של אוניברסיטת תל אביב. כיהנה כחברת מועצת העיר רמת השרון מטעם מפלגת מרצ (2023-2018). נטע זיו גדלה ברחובות. סיימה בהצטיינות את לימודיה בפקולטה למשפטים של האוניברסיטה העברית (1983), ובהמשך התמחתה במחלקת הבג"צים שבפרקליטות המדינה. את לימודי התואר השני במשפטים השלימה באמריקן יוניברסיטי (1986), ואת הדוקטורט כתבה באוניברסיטת סטנפורד (2001) על זכויות אדם ועריכת דין ציבורית. עבדה כעורכת-דין וכמנהלת המחלקה המשפטית באגודה לזכויות האזרח בין השנים 1986 ל-1996 וטיפלה במגוון תיקים משפטיים בולטים בתחום זכויות האדם בישראל. הידועים שבהם הם בג"ץ אליס מילר שעסק בשילוב נשים בקורס טיס, בג"ץ לאה שקדיאל שעסק בזכותן של נשים לכהן במועצות דתיות ובג"ץ קעדאן במסגרתו נפסל נוהל ממשלתי שהתיר הקצאה ליהודים בלבד של קרקע ציבורית ביישובים קהילתיים. פרופ' זיו הייתה בין המייסדות של "בזכות - המרכז לזכויות אדם של אנשים עם מוגבלויות", של המרכז המשפטי של שדולת הנשים בישראל, ושל איתך-מעכי: משפטניות למען צדק חברתי. ב-1999 הצטרפה לסגל הפקולטה למשפטים באוניברסיטת תל אביב, והקימה את מערך הקליניקות המשפטיות, אותו ניהלה עד לשנת 2015. בשנת 2014 הקימה את מרכז הגר - העוסק במחקר ופיתוח מדיניות דיור חברתי (דיור ציבורי ודיור בהישג יד) באמצעות מחקר, שינוי חקיקה, ופרויקטים מחוללי שינוי, והיא מכהנת כמנהלת האקדמית של המרכז. היא לימדה כמרצה אורחת בבתי הספר למשפטים בנורת'ווסטרן, סטנפורד, ופורדהאם, וב-2018 שהתה כמרצה אורחת באוניברסיטת NALSAR בהיידראבאד, הודו. ב-2010 מונתה לפרופסור חבר באוניברסיטת תל אביב, וב-2015 קודמה לדרגת פרופסור מן המניין. לצד מחקריה ופעילותה בתחום המשפט והשינוי החברתי, זיו חוקרת ומלמדת את תחום האתיקה המקצועית של מקצוע עריכת הדין, זכויות אנשים עם מוגבלות ותחום הדיור החברתי. במאי 2021 מונתה לנציבת השוויון של אוניברסיטת תל אביב, הראשונה בתפקיד זה. זיו חברת המועצה הציבורית של ארגון "בצלם" ושל הקרן החדשה לישראל. בשנת 2018 נבחרה כחברת מועצת העיר רמת השרון מטעם סיעת מרצ. היא חברה בפורום המרצות והמרצים למשפטים למען הדמוקרטיה, הפועל נגד שינויי המשטר שהוצעו במערכת המשפט בשנת 2023. נבחרה כאחת מ-11 חוקרות מעוררות השראה באוניברסיטת תל אביב לרגל יום האישה הבינלאומי (2016) זכתה בפרס חשין למשפט, לחוקרת בכירה (2017). זכתה בפרס גורני למשפט ציבורי (2020) הדף של פרופ' נטע זיו, באתר הפקולטה למשפטים, אוניברסיטת תל אביב הפרופיל של פרופ' נטע זיו, באתר סופרסונס אתר הקליניקות המשפטיות באוניברסיטת תל אביב ריאיון עם פרופ' נטע זיו, בבלוג הקליניקות עתירה בעניין התניית מתן תעודת כשרות באי הופעתן של רקדניות בטן, האגודה לזכויות אזרח בישראל, 1 בינואר 1989 יובל יועז, הפרופסורים של ה"הכנופיה החברתית" מודאגים מהפאסיביות השיפוטית של בג"ץ, באתר הארץ, 18 בפברואר 2004 ynet, עוה"ד של משפחת קעאדן: "שיעור בחולשת ביהמ"ש", באתר ynet, 9 במאי 2004 תום שגב, העשור של עאדל קעדאן, באתר הארץ, 30 בספטמבר 2005 טלי חרותי-סובר, צדק (ללא תשלום) תרדוף, באתר ynet, 19 בדצמבר 2006 יובל יועז, ‏פרופ' נטע זיו: "היום לא להיות אחראי חברתית זה גם לא להיות 'אין'", באתר גלובס, 31 במאי 2010 מכּתביה: מי ישמור על שומרי המשפט? עורכי דין בישראל בין מדינה, שוק וחברה אזרחית (הוצאת בר-אילן והקיבוץ המאוחד, 2016)(הספר בקטלוג ULI) עריכת דין לשינוי חברתי בישראל: מבט לעתיד לאחר שני עשורי פעילות, מעשי משפט ינואר 2008 משפט ועוני - מה על סדר היום? הצעה לאג'נדה משפטית לעוסקים בייצוג אוכלוסיות החיות בעוני, עלי משפט ד, פברואר 2005 מה בין עריכת-דין, צדק חברתי ולימודי משפטים?, עלי משפט כרך ביכורים, חוברת 2, נובמבר 2000 תלויים על גלימה - עורכי דין למען שינוי חברתי בישראל: בין המשפטי והפוליטי, בגיליון עדאלה מס 2: יוני 2004 בין שכירות לבעלות: חוק הדיור הציבורי והעברת הון בין דורית בפרספקטיבה היסטורית, משפט וממשל ט(2) (תשס"ו) עוני, צמצום פערים ושוויון: המקרה של זכות למים, משפט וממשל ז(2) (תשס"ה) 943 מרכז הגר למחקר ופיתוח מדיניות דיור חברתי, אשר פועל במסגרת אוניברסיטת תל אביב המועצה הציבורית, באתר בצלם "מי אנחנו", פורום המרצות והמרצים למשפטים למען הדמוקרטיה. חוקרות מעוררות השראה: פרופ' נטע זיו, באתר אוניברסיטת תל אביב